ବଳକା ରହିଯାଉଥିବା ମହାପ୍ରସାଦକୁ ପୋତାଯାଉଛି ଓ ବସ୍ତି ଅଞ୍ଚଳରେ ବଣ୍ଟାଯାଉଛି । କରୋନା ସଟଡାଉନ୍ ଓ ଲକଡାଉନ୍ କଟକଣା ଭିତରେ ହୋଟେଲ୍ ଓ ରେସ୍ତୋରାଁରୁ ପାର୍ସଲ ବ୍ୟବସ୍ଥା ପରି ଭକ୍ତମାନଙ୍କୁ ଶ୍ରୀମନ୍ଦିରର ମହାପ୍ରସାଦ ପାଇବା ସୁଯୋଗ ମିଳୁ ବୋଲି ଦାବି ହେଉଛି ।
Share this:
ପୁରୀଃ କରୋନା ସଂକ୍ରମଣର ଦ୍ୱିତୀୟ ଲହରରେ ରାଜ୍ୟରେ ସପ୍ତାହାନ୍ତ ସଟଡାଉନ୍ ଲାଗିଥିବାରୁ ଶ୍ରୀମନ୍ଦିରରେ ମହାପ୍ରସାଦ ରନ୍ଧନ ଓ ବିକ୍ରି ଉପରେ ବଡ଼ ପ୍ରଭାବ ପଡ଼ିଛି । ବୁଧବାରଠାରୁ ଆରମ୍ଭ ହେଉଥବା ୧୪-ଦିନିଆ ଲକଡାଉନ୍ ଏହି ସମସ୍ୟାକୁ ଆହୁରି ତୀବ୍ର କରିବ ।
ଗତ ଦୁଇ ଦିନର ସଟଡାଉନ ଯୋଗୁଁ ଶନିବାର ଦିନ ଶ୍ରୀମନ୍ଦିରରେ ବଳକା ରହିଯାଇଥିବା ମହାପ୍ରସାଦକୁ ପୋତାଯାଇଥିବା ବେଳେ ରବିବାର ଦିନ ଏହାକୁ ବସ୍ତି ଅଞ୍ଚଳରେ ବଣ୍ଟା ଯାଇଥିଲା । ଭକ୍ତଙ୍କ ଆଗମନ ଅତି ମାତ୍ରାରେ କମିଯାଇଥିବା ସ୍ଥିତିରେ ମହାପ୍ରସାଦ ଲଗାତର ବଳକା ରହୁଥିବାରୁ କେବଳ କୋଠ ଭୋଗ ଓ ବରାଦି ଭୋଗ ଛଡ଼ା ଅଧିକ ମହାପ୍ରସାଦ ରନ୍ଧନ ବନ୍ଦ୍ ରଖିବା ନେଇ ଚିନ୍ତା କଲାଣି ସୁଆରମହାସୁଆର ନିଯୋଗ।
କରୋନା ସଟଡାଉନ୍ ଓ ଲକଡାଉନ୍ କଟକଣା ଭିତରେ ଯଦି ହୋଟେଲ୍ ଓ ରେସ୍ତୋରାଁରୁ ପାର୍ସଲ ବ୍ୟବସ୍ଥାରେ ଖାଦ୍ୟ ପଦାର୍ଥ ପଠାଯାଇପାରୁଛି ତାହେଲେ ଭକ୍ତମାନଙ୍କୁ ଶ୍ରୀମନ୍ଦିରର ମହାପ୍ରସାଦ ପାଇବାରୁ କାହିଁକି ବଞ୍ଚିତ କରାଯାଉଛି ବୋଲି ପ୍ରଶ୍ନ କରିଛନ୍ତି ଅନେକ ଭକ୍ତ ଓ ସେବାୟତମାନେ ।
ଦୈନିକ ଶ୍ରୀମନ୍ଦିରରେ ପାଖାପାଖି ୪୦,୦୦୦ ଭକ୍ତଙ୍କ ଖାଇବା ପାଇଁ ମହାପ୍ରସାଦ ବ୍ୟବସ୍ଥା କରାଯାଉଥିବା ବେଳେ ଏବେ ଦିନକୁ ମହାପ୍ରସାଦ ଲୋଡୁଥିବା ଭକ୍ତଙ୍କ ସଂଖ୍ୟା ମାତ୍ର ୨୦୦ରୁ ୩୦୦ ମଧ୍ୟରେ ସୀମିତ ରହୁଛି । କେବଳ ଯାହା ସକାଳ ଭୋଗରେ ରନ୍ଧା ଯାଉଛି ବିକ୍ରି ପାଇଁ ମହାପ୍ରସାଦ । ନହେଲେ ଶ୍ରୀମନ୍ଦିରରେ ଦୈନିକ କୋଠ ଭୋଗ ଓ ବରାଦି ଭୋଗ ରାନ୍ଧିବାକୁ ବାଧ୍ୟ ହେଉଛନ୍ତି ସୁପକାରମାନେ । ଗତ ବର୍ଷ ନଅ ମାସ ଶ୍ରୀମନ୍ଦିରକୁ ଭକ୍ତଙ୍କ ଆଗମନ ବନ୍ଦ ରହିଥିବା ଯୋଗୁଁ ଅନେକ ସୁପକାର ଭାଇମାନେ ଆର୍ଥିକ ଅନଟନ ଦେଇ ଗତିକରିଥିଲ ।
"ଚଳିତ ବର୍ଷ କରୋନା ମହାମାରୀର ଦ୍ୱୀତିୟ ଲହର ଏବେଠାରୁ ଚିନ୍ତା ବଢ଼ାଇଛି । ଗୋଟେ ପଟେ ଶ୍ରୀମନ୍ଦିରକୁ ଭକ୍ତଙ୍କ ପ୍ରବେଶ ମେ ୧୫ ତାରିଖ ପର୍ଯ୍ୟନ୍ତ ବନ୍ଦ ରହିବାର ଅଛି । ପୁଣି ଶନିବାର ଓ ରବିବାର ସଟଡାଉନ୍ ରହୁଛି । ମେ ୫ ତାରିଖରୁ ଦୁଇ ସପ୍ତାହ ଲକଡାଉନ୍ ହେବ । ମହାପ୍ରସାଦ ରାନ୍ଧିବା ପାଇଁ କାଠ, କୁଡୁଆ ଓ ଚାଉଳ ଆଦି ସାମଗ୍ରୀର ବ୍ୟବହାର ହେଉଛି । ଦରଦାମ୍ ଅଧିକ ରହୁଥିବାରୁ ଯେତିକି ଖର୍ଚ୍ଚ ହେଉଛି ସେହି ଅନୁପାତରେ ବିକ୍ରି ନ ହେବାରୁ ଲଗାତର ଆମର କ୍ଷତି ହେଉଛି । ତେଣୁ ଆଉ ଅଧିକ ନ ରାନ୍ଧିବା ପାଇଁ ନିଷ୍ପତ୍ତି ନେଇଛୁ । କେବଳ କୋଠ ଭୋଗ ଓ ବରାଦି ଭୋଗ ଛଡ଼ା ଆଉ କିଛି ରନ୍ଧା ହେବ ନାହିଁ," କହିଛନ୍ତି ସୁଆର ମହାସୁଆର ନିଯୋଗର ସମ୍ପାଦକ କୃଷ୍ଣଚନ୍ଦ୍ର ପ୍ରତିହାରୀ ।
ମେ ୫ ତାରିଖରୁ ଲକଡାଉନ୍ ଦୁଇ ସପ୍ତାହ ପାଇଁ ଲାଗୁ ହେବାକୁ ଥିବାରୁ କେମିତି ମହାପ୍ରସାଦ ବିକ୍ରି ହେବ ଓ କେମିତି ସୁଆର ଭାଇମାନଙ୍କ ଆୟ ସ୍ୱାଭାବିକ ରହିବ ତାକୁ ନେଇ ଚିନ୍ତା ସୃଷ୍ଟି ହୋଇଛି । ସେଇଥି ପାଇଁ ଲକଡାଉନରେ ବିଭିନ୍ନ ପ୍ରକାର କାର୍ୟ୍ୟ ପାଇଁ କୋହଳତା ରହିଥିବାରୁ ମହାପ୍ରସାଦ ନେବା ପାଇଁ କୋଭିଡ୍ କଟକଣା ଭିତରେ ଭକ୍ତମାନଙ୍କୁ ସୁଯୋଗ ଦିଆଯାଉ ବୋଲି ଅନୁରୋଧ କରିଛି ସୁଆର ମହାସୁଆର ନିଯୋଗ ।
"ଆସନ୍ତା ୬ ତାରିଖରେ ହେବାକୁ ଥିବା ଛତିସା ନିଯୋଗର ବୈଠକରେ ପବିତ୍ର ଅକ୍ଷୟ ତୃତୀୟା, ଚନ୍ଦନ ଯାତ୍ରା ଓ ରଥ ନିର୍ମାଣ ଅନୁକୂଳ ଆଦି ବିଷୟ ସହ ମହାପ୍ରସାଦ ପ୍ରସଙ୍ଗ ଉପସ୍ଥାପନ କରିବ ସୁଆର ମହାସୁଆର ନିଯୋଗ । କିଭଳି ଲକଡାଉନ୍ ବେଳେ ମହାପ୍ରସାଦ ବିକ୍ରି ଉପରେ କୋହଳତା ଦିଆଯିବ ସେଥି ପାଇଁ ମୁଖ୍ୟ ପ୍ରଶାସକ କ୍ରୀଶନ୍ କୁମାରଙ୍କ ଜରିଆରେ ରାଜ୍ୟ ସରକାରଙ୍କୁ ଦାବି ପତ୍ର ଦେବ ନିଯୋଗ," କହିଛନ୍ତି ସୁଆର ମହାସୁଆର ନିଯୋଗର ସଭାପତି ନାରାୟଣ ମହାପାତ୍ର ।
ପୁରୀ ଜିଲ୍ଲାପାଳ ସମର୍ଥ ବର୍ମା କହିଛନ୍ତି ଯେ ରାଜ୍ୟ ସରକାରଙ୍କ ନିୟମ ଅନୁସାରେ ଲକଡାଉନ ସମୟରେ କୋଭିଡ୍ କଟକଣା ଅନୁପାଳନ ସହ ଶ୍ରୀମନ୍ଦିରରେ ସେବାପୂଜା ଓ ନୀତିକାନ୍ତି ଶୃଙ୍ଖଳିତ ଭାବେ କରାଯିବ ।
"ମହାପ୍ରସାଦକୁ ନେଇ ଶୀଘ୍ର ଆଲୋଚନା କରାଯିବ । କୋଭିଡକୁ ନେଇ ଶ୍ରୀମନ୍ଦିରରେ ଏସ୍.ଓ.ପି.ରେ ପରିବର୍ତ୍ତନ କରାଯାଇଥିବା ବେଳେ ମେ ୧୫ ପର୍ଯ୍ୟନ୍ତ ଭକ୍ତଙ୍କ ପ୍ରବେଶ ବନ୍ଦ ରହିଛି । ଏହାକୁ ପୁଣି ବୃଦ୍ଧି କରାଯିବ କି ନାହିଁ ସେ ନେଇ ସେବାୟତ ପ୍ରତିନିଧିଙ୍କ ସହ ଆଲୋଚନା କରାଯିବ । ସବୁଠୁ ଗୁରୁତ୍ୱପୁର୍ଣ୍ଣ କଥା ହେଉଛି ଯେ ମେ ୧୫ରେ ଅକ୍ଷୟ ତୃତୀୟା ଓ ଚନ୍ଦନ ଯାତ୍ରା ସହିତ ରଥ ନିର୍ମାଣ ଅନୁକୂଳ ନୀତି ଥିବାରୁ ସେ ସବୁକୁ କିଭଳି କଟକଣା ଭିତରେ କରାଯିବ ଓ ଅନ୍ୟାନ୍ୟ ପ୍ରସଙ୍ଗକୁ ନେଇ ଛତିସା ନିଯୋଗ ବୈଠକରେ ଆଲୋଚନା କରାଯିବ," କହିଛନ୍ତି ବର୍ମା ।
CNN name, logo and all associated elements ® and © 2017 Cable News Network LP, LLLP. A Time Warner Company. All rights reserved. CNN and the CNN logo are registered marks of Cable News Network, LP LLLP, displayed with permission. Use of the CNN name and/or logo on or as part of NEWS18.com does not derogate from the intellectual property rights of Cable News Network in respect of them. © Copyright Network18 Media and Investments Ltd 2016. All rights reserved.
